ગેટવે ઓફ ઇન્ડિયા – પાલવા બંદરની પાળેથી નયનરમ્ય નજારો માણવા મળે. દરિયામાં તરતી નાવડીઓ એલિફન્ટા ટાપુ તરફ જતી-આવતી સ્ટીમ લોન્ચો જોતાં જ રહીએ. દૂર દૂર નજર કરતાં કોઈ મોટી સ્ટીમર પણ જોવા મળે. પાછા ફરીને નજર કરીએ તો તાજમહાલ હોટેલનું આલીશાન મકાન – સંસ્થાપન. એમાં એક ચાના કપના પચાસ રૂપિયા ચૂકવવા પડે. સાંભળીને દરવાજેથી જ પાછા ફરી જવું પડે. ચાલો, હવે પહોંચીએ જહાંગીર આર્ટ ગેલેરીનું ચિત્રકામ, ફોટોગ્રાફીનું પ્રદર્શન ખરેખર જોવાલાયક – ફોટોગ્રાફર, અભ્યાસુ કલાકારોએ અવશ્ય મુલાકાત લેવી રહી. આગળ વધતાં મ્યુઝિયમ-સંગ્રહાલયની મુલાકાત લઈએ. ઐતિહાસિક પુરાણી યાદો તાજી કરાવતી તોપ-તલવાર-કટારો-બખ્તરો-રાજવીઓના શોખ-દમામ-ગૌરવનું સ્મરણ થઈ આવે. ત્યાંથી પાછા ફરતાં રિઝર્વ બેન્કની જાજરમાન ઇમારત – બ્રિટિશ કાઉન્સિલ – ફ્રેન્ચ બેન્ક, જનરલ પોસ્ટ ઓફિસ (જીપીઓ)ની વિશાળતા જોઈને જૂનું, પણ સોનું – ઓલ્ડ ઇઝ ગોલ્ડ – જેવી લાગણી થાય. પાછા વી.ટી. – બોરીબંદર સ્ટેશનના પાછળના દરવાજે આવી પહોંચ્યા.